číslo:.............................

**SMERNICA**

**pre pravidlá disciplinárneho konania**

**Slovenskej asociácie športu na školách**

**DISCIPLINÁRNY PORIADOK**

Článok 1

Základné ustanovenia

1. Disciplinárny poriadok vychádza z ustanovení Bielej knihy o športe (Uznesenie Európskeho parlamentu z 8. mája 2008), z ustanovení Dohovoru Rady Európy č. 215 o manipulácii športových súťaží, ktorého účelom je bojovať proti manipulácii súťaží s cieľom ochrániť integritu športu a športovú etiku v súlade so zásadou autonómie športu, z dokumentu Rady Európy MSL -7(92) 11 Kódex športovej etiky, ktorý stanovuje základné východiska a smerovania vo vzťahu k mládeži.
2. Slovenská asociácia športu na školách (ďalej len „SAŠŠ“) je oprávnená na základe zákona č. 440/2015 Z. z. o športe rozhodovať prostredníctvom disciplinárnych orgánov o disciplinárnych previneniach spočívajúcich v porušení pravidiel súťaže, v porušení antidopingových pravidiel, predpisov SAŠŠ alebo rozhodnutí orgánov SAŠŠ, ukladať za disciplinárne previnenia disciplinárne sankcie a určovať ochranné opatrenia[[1]](#footnote-1)).
3. Disciplinárny poriadok upravuje konanie disciplinárnych orgánov SAŠŠ o disciplinárnych previneniach členov SAŠŠ a iných osôb s príslušnosťou k SAŠŠ - účastníkov podujatí, ktoré SAŠŠ organizuje alebo je poverená ich riadením.
4. Disciplinárne previnenia, disciplinárne sankcie a ochranné opatrenia, ktoré je možné za disciplinárne previnenie uložiť a pravidlá ich ukladania upravuje Disciplinárny poriadok SAŠŠ.
5. Disciplinárnymi orgánmi SAŠŠ oprávnenými na prerokovanie disciplinárnych previnení a ukladanie disciplinárnych sankcií a určenie ochranných opatrení sú: disciplinárna komisia a komisia na riešenie sporov, ktorá plní funkciu odvolacej komisie (ďalej len “odvolací orgán”).
6. Disciplinárny orgán rozhoduje o disciplinárnom previnení a uložení disciplinárnej sankcie, o určení ochranného opatrenia. Môže rozhodnúť aj iný orgán SAŠŠ, ak má podľa predpisov postavenie a kompetencie od disciplinárneho orgánu.
7. Disciplinárnu komisiu tvorí predseda, podpredseda a ďalší najmenej jeden člen komisie, ak organizačný poriadok ŠŠS a konkrétne propozície k súťaži neurčujú inak.
8. Snem SAŠŠ volí (aj odvoláva) predsedov a podpredsedov disciplinárnej komisie. Ak sa niektorý zo zvolených členov vzdá svojej funkcie, bude Predsedníctvom SAŠŠ poverený prvý náhradník vo voľbách členov disciplinárnej komisie na ostatnom sneme SAŠŠ.
9. Snem SAŠŠ volí (aj odvoláva) predsedov a podpredsedov komisie pre riešenie sporov. Ak sa niektorý zo zvolených členov vzdá svojej funkcie, bude Predsedníctvom SAŠŠ poverený prvý náhradník vo voľbách členov komisie na riešenie sporov na ostatnom sneme SAŠŠ.

Článok 2

**Riešenie sporov v športe**

1. SAŠŚ vykonáva v súlade s jej predpismi pôsobnosť na riešenie sporov v školskom športe.
2. Disciplinárne komisie na jednotlivých stupňoch a komisia na riešenie sporov sú oprávnené:
   1. rozhodovať spory vzniknuté v súvislosti so športovou činnosťou žiakov základných a stredných škôl v športoch, ktoré sú súčasťou organizačného poriadku a kalendára školských športových súťaží pre daný školský rok,
   2. ukladať sankcie a opatrenia za porušenie pravidiel súťaže, predpisov alebo rozhodnutí orgánov športovej organizácie SAŠŠ,
   3. preskúmať rozhodnutia orgánov športovej organizácie SAŠS s jej príslušnosťou,
   4. preskúmať súlad predpisov športových organizácii s jej príslušnosťou s jej zakladajúcim dokumentom (Stanovy SAŠŠ) v časti, ktorá je pre organizáciu záväzná.
3. Disciplinárne komisie na jednotlivých stupňoch a komisia na riešenie sporov vykonávajú spôsobnosť podľa ods. 2 tohto článku v súlade s pravidlami súťaže, predpismi športovej organizácie SAŠŠ, medzinárodnými športovými pravidlami, predpismi a rozhodnutiami pri dodržiavaní zásad spravodlivého procesu.

Článok 3

**Riešenie sporov v priebehu súťaže**

1. Sporom v priebehu súťaže je spor, ktorý vznikol v priebehu konkrétnej športovej hry, alebo konkrétneho športového výkonu a jeho predmetom je posúdenie porušenia konkrétneho pravidla súťaže.
2. Spory v priebehu súťaže rozhoduje športový rozhodca vedený v zdrojovej evidencii príslušnej športovej organizácie. Za osoby kompetentné riešiť spory (disciplinárne priestupky) v priebehu súťaže sa spolu s rozhodcom (hlavným rozhodcom) považuje aj iná fyzická osoba určená na konkrétnu súťaž propozíciami prípadne organizáciou SAŠŠ na základe pravidiel súťaže a predpisov športovej organizácie. Týmito osobami môžu byť napr. riaditeľ súťaže a organizátor.
3. Spory v priebehu súťaže rozhoduje športový rozhodca bezodkladne počas súťaže priamo na športovisku v súlade s pravidlami súťaže. Ak športový rozhodca rozhodne spor tak, že pravidlo súťaže porušené bolo, súčasne podľa pravidiel súťaže a predpisov športovej organizácie rozhodne o sankcii alebo o opatrení voči tomu, kto pravidlo porušil.
4. Ak ide o porušenie pravidiel daného športu, je rozhodnutie športového rozhodcu o spore v priebehu súťaže konečné, ak pravidlá súťaže alebo predpisy športovej organizácie SAŠŠ neustanovujú inak. V prípade odvolania sa proti rozhodnutiu rozhodcu pri riešení sporu v priebehu súťaže, o riešení sporu rozhoduje minimálne trojčlenná disciplinárna komisia na 1. stupni ustanovená v súlade s ods. 2 tohto článku.

Článok 4  
Predmet a účel disciplinárneho konania

1. Predmetom disciplinárneho konania je náležité zistenie, objasnenie a spravodlivé posúdenie disciplinárnych previnení fyzických osôb a právnických osôb vrátane družstiev, pričom disciplinárne orgány sú povinné dbať na to, aby disciplinárne konanie a jeho priebeh rešpektovali zásady spravodlivého procesu a mali nielen sankčnú, ale aj výchovnú, preventívnu a nápravnú funkciu.
2. Účelom disciplinárneho konania je
   1. prerokovať disciplinárne previnenia fyzických osôb a právnických osôb v pôsobnosti disciplinárnych orgánov SAŠŠ tak, aby priebeh disciplinárneho konania a jeho výsledok prispeli k prevýchove previnilca a náprave škodlivého následku disciplinárneho previnenia a aby výchovne pôsobili aj na ostatných členov SAŠŠ a ostatné osoby s príslušnosťou k SAŠŠ a k účastníkom školských športových súťaží,
   2. pri závažnejších alebo opakovaných disciplinárnych previneniach aj odradenie previnilca od toho, aby sa dopúšťal ďalších disciplinárnych previnení,
   3. pri najzávažnejších disciplinárnych previneniach vylúčenie previnilca a v prípade družstva jeho členov z vykonávania športovej činnosti (súťaže) v rámci školských športových súťaží.

Článok 5

**Priestupky a opatrenia**

1. Za priestupky sa považujú:
   1. v priamej forme **-** porušenie pravidiel súťaže,nadávky, vyhrážky, posmech, hanlivé gestá, v ktorých bolo uložené upozornenie, pokarhanie alebo iná sankcia obdobného charakteru,
   2. priestupky, za ktorých je uložené pozastavenie účasti na súťažiach - - neoprávnený štart súťažiaceho, opakované a závažné porušovanie pravidiel súťaže, fyzické útoky, zastrašovanie, agresívny prejav, zneužitie osobných údajov, fotografií, šírenie nepravdivých informácií a kyberšikanovanie.
2. Opatrenia pri priestupkoch, za ktoré je uložené pozastavenie účasti na súťažiach:
   1. vylúčenie zo súťaže na danom stupni postupovej súťaže (okresné kolo, krajské kolo atď.),
   2. vylúčenie zo súťaže v danom športe, v ktorom sa previnil, na daný a nasledujúci šk. rok,
   3. vylúčenie zo súťaže vo všetkých športoch v rámci ŠŠS na 1 až 3 mesiace,
   4. vylúčenie zo súťaže vo všetkých športoch v rámci ŠŠS na daný a nasledujúci školský rok.

**Článok 6**

Právomoc a spôsob rozhodovania disciplinárnej komisie

1. Disciplinárna komisia prerokúva v prvom stupni všetky disciplinárne previnenia v športových súťažiach SAŠŠ, previnenia voči Organizačnému poriadku školských športových súťaží, za ktoré je oprávnená ukladať disciplinárne sankcie a ochranné opatrenia podľa Disciplinárneho poriadku SAŠŠ, ak predpisy nestanovujú inak.
2. Disciplinárnu komisiu tvorí predseda, podpredseda a ďalší najmenej jeden člen komisie, ak organizačný poriadok školských športových súťaží a konkrétne propozície k športovej súťaži neurčujú inak. Disciplinárna komisia môže rozhodovať jedným členom, v trojčlenných senátoch alebo v pléne.
3. Rozhodnutia disciplinárnej komisie v jednoduchých veciach môže vydávať bez prerokovania veci v disciplinárnej komisii predseda alebo podpredseda disciplinárnej komisie alebo člen disciplinárnej komisie písomne určený predsedom disciplinárnej komisie.
4. Za jednoduché veci sa považujú:
   1. veci, v ktorých bolo uložené upozornenie, pokarhanie alebo iná sankcia obdobného charakteru,
   2. veci, v ktorých je uložené pozastavenie účasti na súťažiach v súlade s čl.5 ods.2.
5. Predseda disciplinárnej komisie môže rozhodnúť, že rozhodnutie bude prijaté po prerokovaní a hlasovaní v pléne tvorenom všetkými členmi disciplinárnej komisie, najmä ak ide o rozhodnutie vo veci závažného disciplinárneho previnenia.

**Článok 7**

Vecná príslušnosť

1. Disciplinárna komisia prerokúva disciplinárne previnenia fyzických osôb a právnických osôb v pôsobnosti disciplinárnych orgánov SAŠŠ ako orgán prvého stupňa.
2. Disciplinárne komisie v krajoch a okresoch, ak budú ustanovené príslušnými orgánmi SAŠŠ a jeho členov riadiacimi jednotlivé súťaže, prerokúvajú disciplinárne previnenia fyzických osôb a právnických osôb pôsobiacich v športových súťažiach riadených týmito orgánmi podľa Disciplinárneho poriadku SAŠŠ.
3. Ak je fyzická osoba (športovec, športový odborník alebo iná osoba podliehajúca disciplinárnej právomoci SAŠŠ) oprávnená pôsobiť v športových súťažiach riadených rôznymi orgánmi SAŠŠ, disciplinárne previnenie prerokuje disciplinárna komisia, ktorá je príslušná pre úroveň súťaže. Príslušnosť disciplinárnej komisie sa posudzuje na základe zaradenia previnilca na súpisku družstva, do zoznamu športovcov, do zoznamu športových odborníkov alebo rozhodnutím príslušného riadiaceho orgánu alebo ustanovením predpisu SAŠŠ alebo jeho člena.
4. Ak na medzinárodnej športovej súťaži konanej na území Slovenskej republiky dôjde k disciplinárnemu previneniu zahraničného športovca bez slovenskej príslušnosti, zahraničného športového klubu alebo jeho družstva, disciplinárna komisia SAŠŠ oznámi disciplinárne previnenie príslušnej škole, športovému zväzu iného štátu, ak nejde o disciplinárne previnenie, ktoré je v pôsobnosti disciplinárnej komisie príslušnej medzinárodnej športovej organizácie (ISF), ktorej je účastník členom. V takom prípade disciplinárna komisia oznámi disciplinárne previnenie príslušnej medzinárodnej športovej organizácii.

Článok 8

Miestna príslušnosť

1. Disciplinárna komisia SAŠŠ vykonáva disciplinárnu právomoc pre celé územie SR, ak nejde o prípady podľa odseku 3 tohto článku.
2. Disciplinárna komisia SAŠŠ vykonáva disciplinárnu právomoc aj vo vzťahu k disciplinárnym previneniam, ktorých sa dopustil na území iného štátu člen školskej športovej reprezentácie alebo iná osoba s jeho príslušnosťou, ak pravidlá a predpisy medzinárodnej športovej organizácie ISF neustanovujú inak.
3. Ak členmi SAŠŠ sú jej nižšie zložky SAŠŠ s vymedzenou územnou pôsobnosťou, disciplinárne konanie vykonáva disciplinárna komisia príslušná pre daný kraj (KK SAŠŠ), okres (OK SAŠŠ), ktorý riadi súťaž, v súvislosti s ktorou došlo k disciplinárnemu previneniu, pričom v kompetencii OK SAŠŠ a KK SAŠŠ sú len rozhodnutia v jednoduchých veciach v súlade s čl. 5 ods.1 písm. a).
4. Disciplinárna komisia môže rozhodnúť, že z dôvodu účelnosti konania postúpi prerokovanie disciplinárneho previnenia fyzickej osoby alebo právnickej osoby, s priloženým zápisom o disciplinárnom previnení, disciplinárnej komisii SAŠŠ.
5. Ak je založená príslušnosť viacerých disciplinárnych komisií SAŠŠ a ich členov, spory o príslušnosť rieši odvolací orgán – komisia na riešenie sporov.
6. Ak o tom istom disciplinárnom previnení konajú viaceré disciplinárne komisie, rozhodnutie vo veci jednej z konajúcich disciplinárnych komisií vytvára pre konanie ostatných disciplinárnych komisií prekážku rozhodnutej veci, ktoré už v tejto veci nemôžu ďalej konať a konanie zastavia.

Článok 9

Začatie a postup disciplinárneho konania

1. Disciplinárna komisia začne disciplinárne konanie vtedy, ak sa hodnoverným spôsobom dozvie o konaní fyzickej osoby alebo právnickej osoby podliehajúcej právomoci disciplinárnych orgánov, ktorého okolnosti zakladajú dôvodné podozrenie z disciplinárneho previnenia podľa Disciplinárneho poriadku SAŠŠ.
2. Disciplinárna komisia rozhodne o začatí disciplinárneho konania do siedmich dní od obdržania podnetu na začatie disciplinárneho konania a rozhodnutie oznámi v úradnej správe alebo iným vhodným spôsobom na webovom sídle SAŠŠ (ďalej len “úradná správa”) a v informačnom systéme športu.
3. Podnetom na začatie disciplinárneho konania je najmä:
   1. zápis o disciplinárnom previnení, o priebehu a výsledku súťaže,
   2. správa osoby delegovanej na súťaži SAŠŠ,
   3. správa člena orgánu SAŠŠ,
   4. správa vedúceho výpravy,
   5. oznámenie člena orgánu SAŠŠ,
   6. oficiálny podnet od medzinárodnej športovej organizácie,
   7. oznámenie, správa alebo rozhodnutie orgánu verejnej správy alebo štátnej správy,
   8. vlastné zistenie člena disciplinárnej komisie alebo
   9. oznámenie alebo správa agentúry Slovenskej republiky o porušení antidopingových pravidiel.
4. Ak disciplinárna komisia zistí, že prerokovanie disciplinárneho previnenia je v pôsobnosti inej disciplinárnej komisie alebo iného orgánu SAŠŠ, bezodkladne postúpi vec orgánu príslušnému na prerokovanie veci a postúpenie veci oznámi všetkým dotknutým osobám.
5. Podnet na začatie disciplinárneho konania podľa odseku 1 tohto článku vybaví disciplinárna komisia tak, že
   1. začne disciplinárne konanie, ak je dôvodné podozrenie, že došlo k disciplinárnemu previneniu,
   2. podnet vezme na vedomie bez prijatia ďalších opatrení, ak obsah podnetu a ďalšie známe okolnosti prípadu neodôvodňujú začatie disciplinárneho konania,
   3. podnet odloží, ak by vzhľadom na konkrétne okolnosti prípadu, bolo disciplinárne konanie neefektívne alebo neúčelné,
   4. podnet odstúpi príslušnému orgánu SAŠŠ alebo orgánu verejnej správy, ak zistí, že nie je príslušná vo veci konať a rozhodnúť.
6. Ak obsah podnetu a ďalšie známe okolnosti prípadu nie sú dostatočným podkladom pre disciplinárnu komisiu, disciplinárna komisia si môže vyžiadať doplnenie podnetu a predloženie súvisiacich podkladov.
7. Disciplinárna komisia môže pred rozhodnutím o previnení uložiť jedno alebo viaceré ochranné opatrenia, spočívajúce v primeraných obmedzeniach a povinnostiach, ktorých účelom je preventívne pôsobenie a náprava škodlivého následku disciplinárneho previnenia.
8. Disciplinárna komisia vyhotoví o vybavení podnetu písomný záznam, ktorý uverejní v úradnej správe na webovom sídle SAŠŠ.
9. Postup disciplinárnej komisie nebráni ďalšiemu konaniu v tej istej veci v prípade, ak budú zistené nové okolnosti prípadu a dôkazy, ktoré budú odôvodňovať vykonanie disciplinárneho konania tak aby rozhodnutím boli dodržiavané zásady spravodlivého procesu.
10. Na špecifické podrobnosti o priebehu rokovania disciplinárnej komisie na jednotlivých stupňoch, na pravidlá účasti previnilca a ďalších osôb na prerokovanej veci, o poriadkových pokutách, o postupe odvolávaní proti rozhodnutiam, príklady rozhodnutí, vzory zápisov a inej dokumentácie, môže príslušný orgán poverený predsedníctvom SAŠŠ vydať smernicu ako prílohu k disciplinárnemu poriadku.

Článok 10

Poriadková pokuta

1. Osobe s príslušnosťou k SAŠŠ, ktorá napriek predchádzajúcemu napomenutiu ruší priebeh disciplinárneho konania alebo ktorá sa voči disciplinárnemu orgánu alebo jeho členovi správa urážlivo, alebo ktorá bez dostatočného ospravedlnenia neposlúchne príkaz, nevyhovie výzve podľa disciplinárneho poriadku alebo sa bez ospravedlnenia nedostaví pred disciplinárny orgán, môže disciplinárny orgán uložiť poriadkovú pokutu, ktorej výšku pre fyzickú resp. právnickú osobu stanoví smernica (čl.5 ods.1 písm. a) alebo iný predpis SAŠŠ.
2. Na možnosť uloženia poriadkovej pokuty musí byť dotknutá osoba vopred upozornená.
3. Proti rozhodnutiu o poriadkovej pokute je možné podať odvolanie, ktoré nemá odkladný účinok.

Článok 11

Pozastavenie vykonávania športovej činnosti v priebehu disciplinárneho konania

1. Ak bol športovec/žiak vylúčený zo súťaže alebo ak bol osobou delegovanou na súťaž označený, že mal byť vylúčený a táto skutočnosť je uvedená v zápise o priebehu a výsledku súťaže a vedúci realizačného tímu alebo vedúci družstva previnilca bol o tom preukázateľne oboznámený, označený previnilec má s okamžitou platnosťou pozastavené vykonávanie športovej činnosti/účasti na súťaži, ak pravidlá športovej súťaže a predpisy SAŠŠ neustanovujú inak.
2. Ak bol člen realizačného tímu alebo iná osoba nezúčastnená v súťaži vykázaná zo športoviska alebo iných priestorov vymedzených športovými pravidlami alebo ak bola osobou delegovanou na súťaž označená, že mala byť vykázaná a táto skutočnosť je uvedená v zápise o priebehu a výsledku súťaže a vedúci realizačného tímu alebo vedúci družstva previnilca bol s tým preukázateľne oboznámený, označený previnilec má s okamžitou platnosťou pozastavené vykonávanie činnosti, ktorú v čase súťaže vykonával.
3. Pozastavenie vykonávania športovej činnosti podľa odsekov 1 alebo 2 tohto článku príslušná delegovaná osoba bezodkladne oznámi orgánu SAŠŠ určeného predpismi alebo rozhodnutím, ktorý zabezpečí oznámenie pozastavenia vykonávania športovej činnosti v úradnej správe.
4. Pozastavenie vykonávania športovej činnosti osoby vylúčenej podľa odseku 1 alebo vykázanej podľa odseku 2 tohto článku sa započítava do uloženého disciplinárnej sankcie, ak je započítanie možné.
5. Ak osoba vylúčená podľa odseku 1 alebo vykázaná podľa odseku 2 tohto článku podala odvolanie proti rozhodnutiu disciplinárnej komisie o disciplinárnom previnení, za ktoré bola vylúčená alebo vykázaná, disciplinárny orgán môže rozhodnúť o ukončení pozastavenia vykonávania príslušnej činnosti, najmä ak by ďalšie trvanie pozastavenia športovej činnosti bolo neprimerané vo vzťahu k predpokladanej dĺžke odvolacieho konania a predpokladanému druhu a výmere disciplinárnej sankcie, ktorého uloženie hrozí.
6. Okamžité pozastavenie vykonávania športovej činnosti sa neuplatňuje, ak bol športovec vylúčený v medzinárodnej súťaži, ak športové pravidlá alebo predpisy SAŠŠ neustanovujú inak.
7. Okamžité pozastavenie vykonávania športovej činnosti sa nevzťahuje na účasť športovca, člena realizačného tímu alebo inej osoby na medzinárodnej súťaži vrátane súťaží riadených medzinárodnou športovou organizáciou ISF.
8. Športovec alebo člen realizačného tímu, ktorý sa bez riadneho ospravedlnenia nedostaví na podujatie športovej reprezentácie, na ktoré bol riadne a včas vopred nominovaný, má automaticky pozastavené vykonávanie športovej činnosti v reprezentácii až do rozhodnutia disciplinárnej komisie.

Článok 12

Rozhodnutie o ochrannom opatrení

* + 1. Disciplinárny orgán môže kedykoľvek v priebehu disciplinárneho konania rozhodnúť o určení primeraných ochranných opatrení, ak je to v záujme dosiahnutia účelu disciplinárneho konania.

Článok 13  
Rozhodnutie vo veci

1. Po objasnení všetkých okolností disciplinárneho previnenia rozhodne disciplinárna komisia o uložení disciplinárnej sankcie podľa disciplinárneho poriadku SAŠŠ, ak dôjde k záveru, že k disciplinárnemu previneniu došlo.
2. Disciplinárna komisia môže upustiť od uloženia disciplinárnej sankcie, ak vzhľadom na charakter disciplinárneho previnenia a osobu previnilca považuje samotné prerokovanie veci disciplinárnou komisiou za postačujúce na dosiahnutie účelu disciplinárneho konania.
3. Rozhodnutie disciplinárnej komisie obsahuje:
   1. názov orgánu, ktorý rozhodnutie vydal,
   2. označenie previnilca, ktorému sa ukladá disciplinárna sankcia,
   3. označenie uloženia disciplinárnej sankcie a jednoznačný časový údaj o jej trvaní so stanovením dňa, hodiny a minúty jej začiatku a dňa, hodiny a minúty jej ukončenia, alebo lehoty na vykonanie disciplinárnej sankcie,
   4. odkaz/označenie porušeného článku disciplinárneho poriadku SAŠŠ a prípadne aj iného porušeného ustanovenia iného predpisu SAŠS,
   5. stručný popis disciplinárneho previnenia, za ktoré sa disciplinárna sankcia ukladá s uvedením miesta, času a spôsobu disciplinárneho previnenia; ak k disciplinárnemu previneniu došlo počas stretnutia je potrebné uviesť presný čas, kedy k disciplinárnemu previneniu došlo, pri nešportovom správaní divákov je potrebné presne označiť čas, miesto a spôsob nešportového správania divákov,
   6. ochranné opatrenie, ak bolo v priebehu disciplinárneho konania určené, s presným vymedzením druhu a doby jeho platnosti,
   7. odôvodnenie v prípade závažných disciplinárnych previnení; v ostatných prípadoch ak o jeho písomné vypracovanie požiadala do piatich dní od oznámenia rozhodnutia osoba, ktorá proti rozhodnutiu môže podať odvolanie, štatutárny orgán alebo kontrolór SAŠŠ alebo ak písomné vypracovanie odôvodnenia nariadil predseda disciplinárnej komisie,
   8. poučenie o
      1. možnosti podať odvolanie,
      2. lehote na podanie odvolania,
      3. orgáne, na ktorý je potrebné odvolanie podať a
      4. výške poplatku za odvolanie,
      5. dátum vydania rozhodnutia.
4. Disciplinárna komisia oznamuje rozhodnutie o uložení disciplinárnej sankcie:
   1. vyhlásením rozhodnutia previnilcovi, ak sa zúčastnil na prerokovaní disciplinárneho previnenia,
   2. oznámením výroku rozhodnutia v úradnej správe do troch dní od vydania rozhodnutia, ak nebolo rozhodnuté, že sa v úradnej správe zverejní celé rozhodnutie; v záujme preventívneho a výchovného pôsobenia môže disciplinárna komisia rozhodnúť o zverejnení rozhodnutia v úradnej správe v plnom znení na dobu určenú v rozhodnutí, nie dlhšiu ako rok od vykonania disciplinárnej sankcie,
   3. doručením písomného vyhotovenia rozhodnutia,
   4. zaevidovaním rozhodnutia v plnom znení do informačného systému športu.
5. Disciplinárna komisia rozhodne o zastavení konania, ak dôjde k záveru, že:
   1. k disciplinárnemu previneniu nedošlo,
   2. podozrenie z disciplinárneho previnenia nebolo preukázané,
   3. skutok nie je disciplinárnym previnením a nie je dôvod na odovzdanie veci inému orgánu SAŠŠ alebo orgánu verejnej správy,
   4. rozhodnutie o disciplinárnom previnení nie je možné z iného dôvodu.
6. Písomné odôvodnenie rozhodnutia podľa odsekov 4 a 5 tohto článku vyhotoví disciplinárna komisia až po zaplatení poplatku za vypracovanie odôvodnenia v lehote určenej disciplinárnou komisiou, nie kratšej ako sedem dní, inak žiadosti o vypracovanie odôvodnenia nevyhovie; orgány SAŠŠ sú od poplatku za vypracovanie odôvodnenia oslobodené.
7. V konaní vo veci porušenia antidopingových pravidiel je disciplinárny orgán povinný doručiť bezprostredne po vydaní rozhodnutia podľa odseku 4 tohto článku kópiu spisu prerokovávanej veci Antidopingovej agentúre Slovenskej republiky[[2]](#footnote-2)).

Článok 14

Účinnosť uložených disciplinárnych opatrení

1. Uložená disciplinárna sankcia a určené ochranné opatrenie nadobúda účinnosť dňom oznámenia rozhodnutia, ak v rozhodnutí nie je uvedený iný deň nadobudnutia účinnosti.
2. Ak má športovec/žiak, člen realizačného tímu alebo iná osoba predbežne pozastavené vykonávanie športovej činnosti, už pred začatím disciplinárneho konania (článok 11 ods. 1 a 2), začína sa účinnosť disciplinárnej sankcie dňom predbežného pozastavenia vykonávania športovej činnosti.
3. Účinnosť disciplinárnej sankcie pozastavenia športovej činnosti podľa článku 12 ods. 7 sa začína automaticky nasledujúcim dňom po skončení podujatia športovej reprezentácie, na ktorú bol športovec/žiak alebo člen realizačného tímu riadne a včas vopred nominovaný.

Článok 15

Odvolací orgán

1. O odvolaniach proti rozhodnutiam disciplinárnej komisie rozhoduje ako orgán druhého stupňa odvolací orgán, ak je odvolanie prípustné.
2. Odvolací orgán je orgánom na riešenie sporov, ktorý zodpovedá za svoju činnosť iba najvyššiemu zastupiteľskému orgánu SAŠŠ, ktorý volí a odvoláva jeho členov.
3. Odvolacím orgánom je komisia na riešenie sporov, ktorá je minimálne trojčlenná, rozhoduje o odvolaniach v sporoch školského športu.
4. Odvolací orgán je uznášaniaschopný, ak je na jeho rokovaní prítomná nadpolovičná väčšina všetkých členov senátu a na schválenie rozhodnutia sa vyžaduje nadpolovičná väčšina všetkých členov.

Článok 16

Odvolanie

1. Opravným prostriedkom proti rozhodnutiu disciplinárnej komisie je odvolanie, okrem prípadu, keď predpisy SAŠŠ ustanovujú, že podanie odvolania nie je prípustné.
2. Odvolanie má odkladný účinok, ak to výslovne ustanovuje disciplinárny poriadok SAŠŠ alebo iný predpis SAŠŠ.
3. Predseda odvolacieho orgánu môže na základe odôvodnenej žiadosti osoby oprávnenej na podanie odvolania rozhodnúť o odkladnom účinku riadne a včas podaného odvolania.

Článok 17

Oprávnené osoby

* + - 1. Osobami oprávnenými na podanie odvolania proti rozhodnutiu disciplinárnej komisie (ďalej len “odvolateľ”) sú:

1. fyzická osoba, ktorej bola uložená disciplinárna sankcia alebo určené ochranné opatrenie alebo ňou, na tento účel splnomocnená osoba; v prípade osoby mladšej ako 18 rokov jej zákonný zástupca alebo ním splnomocnená osoba,
2. právnická osoba, ktorej bola uložená disciplinárna sankcia alebo určené ochranné opatrenie alebo ňou splnomocnená osoba;
3. škola, ktorej príslušníkovi alebo družstvu bola uložená disciplinárna sankcia alebo určené ochranné opatrenie alebo školou splnomocnená osoba,
4. kontrolór SAŠŠ, ktorej disciplinárna komisia rozhodla vo veci,
5. iný subjekt, ktorý preukáže oprávnený záujem na rozhodnutí vo veci.
   * + 1. Proti rozhodnutiu disciplinárnej komisie vo veci porušenia antidopingových pravidiel môže okrem osôb uvedených v odseku 1 tohto článku podať odvolanie aj agentúra [[3]](#footnote-3)).
       2. Osoba oprávnená sa môže odvolať proti rozhodnutiu disciplinárnej komisie pre porušení právnych predpisov a tými rozhodnutiami boli porušené zásady spravodlivého procesu.

Článok 18

Náležitosti odvolania

1. Odvolanie obsahuje tieto povinné náležitosti:
   1. označenie, ktorému orgánu je určené,
   2. označenie osoby, ktorá ho podáva, a to uvedením mena a adresy fyzickej osoby alebo označením názvu a sídla právnickej osoby,
   3. označenie rozhodnutia disciplinárnej komisie, proti ktorému odvolanie smeruje,
   4. dôvody odvolania,
   5. označenie dôkazov (svedkov, listín a pod.), ktoré majú byť v odvolacom konaní použité,
   6. uvedenie, čoho sa odvolateľ domáha,
   7. podpis odvolateľa, ak odvolanie nebolo podané prostredníctvom informačného systému SAŠŠ (e-mailom) alebo informačného systému športu,
   8. doklad o úhrade poplatku za odvolanie, s výnimkou prípadov, keď sa podľa predpisov SAŠŠ preukázanie zaplatenia poplatku vopred nevyžaduje.
2. Odvolanie podané prostredníctvom informačného systému obsahuje náležitosti podľa odseku 1 písm. a) až f) tohto článku.
3. Ak odvolanie nespĺňa náležitosti podľa odsekov 1 a 2 tohoto článku, predseda disciplinárnej komisie alebo ním poverená osoba vyzve osobu, ktorá podala odvolanie, aby odstránila nedostatok odvolania v primeranej lehote, ktorú zároveň určí.
4. Ak zistený nedostatok odvolania v lehote určenej podľa odseku 3 tohto článku nebol odstránený, disciplinárna komisia konanie o odvolaní zastaví.
5. Proti rozhodnutiu o zastavení konania o odvolaní je prípustné odvolanie.

Článok 19

Lehota a miesto podania odvolania

1. Odvolanie proti rozhodnutiu disciplinárnej komisie sa podáva na disciplinárnu komisiu, ktorá rozhodla v prvom stupni.
2. Odvolanie sa podáva v lehote do siedmich dní odo dňa oznámenia rozhodnutia disciplinárnej komisie. Ak osoba, ktorá je oprávnená podať proti rozhodnutiu odvolanie, požiadala o vypracovanie písomného odôvodnenia rozhodnutia disciplinárnej komisie, lehota na podanie odvolania začína plynúť tejto osobe až od doručenia písomného vyhotovenia odôvodnenia rozhodnutia prostredníctvom informačného systému, poštou alebo iným obvyklým preukázateľným spôsobom.

Článok 20

Rozhodnutie o odvolaní

1. Odvolací orgán môže rozhodnúť vo veci tak, že:
   1. konanie zastaví, ak nie sú splnené podmienky na prerokovanie odvolania, alebo ak sa na základe zistených okolností prípadu preukáže ďalšie konanie ako neúčelné,
   2. odvolanie zamietne, ak napadnuté rozhodnutie disciplinárnej komisie považuje za odôvodnené a správne,
   3. zmení rozhodnutie disciplinárnej komisie, ak dôjde k záveru, že napadnuté rozhodnutie prvostupňového orgánu nie je v súlade so stanovami alebo inými predpismi SAŠŠ alebo odporuje právnemu poriadku,
   4. zruší napadnuté rozhodnutie disciplinárnej komisie a vráti vec so svojím stanoviskom disciplinárnej komisii na nové konanie a rozhodnutie.
2. Rozhodnutie odvolacieho orgánu je pre orgány SAŠŠ a osoby s príslušnosťou, ktorých sa rozhodnutie dotýka, záväzné.
3. Rozhodnutie odvolacieho orgánu musí byť odôvodnené.
4. Ak odvolací orgán za obdobných okolností rozhodne inak ako rozhodol vo svojom skoršom rozhodnutí v inej veci, v záujme zjednotenia vlastnej rozhodovacej činnosti uvedie dôvody, na základe ktorých sa odchýlil od svojho skoršieho rozhodnutia. Ak nesúlad v rozhodovacej činnosti odvolacieho orgánu bude zistený až po vydaní dvoch nesúladných rozhodnutí, odvolací orgán na základe podnetu člena SAŠŠ alebo aj bez podnetu vydá zjednocovacie stanovisko, ktoré je záväzné pre ďalšie obdobné prípady, kým nebude zrušené neskorším stanoviskom alebo sa stane neaktuálne v dôsledku zmeny predpisov.
5. V odôvodnených prípadoch môže odvolací orgán podať výkladové stanovisko, ktoré je súčasťou odôvodnenia rozhodnutia, a toto je pre členov SAŠŠ všeobecne záväzným pravidlom.

Článok 21

Rozhodovanie a rokovanie disciplinárnych orgánov

1. Rozhodnutia disciplinárnych orgánov sa prijímajú vo forme uznesenia.
2. Rozhodnutia disciplinárneho orgánu v menej závažných veciach je možné schváliť aj hlasovaním s využitím elektronickej komunikácie, ktorého pravidlá sú upravené v predpise SAŠŠ[[4]](#footnote-4)).
3. Ak to povaha veci nevylučuje, osobné rokovanie disciplinárneho orgánu je možné uskutočniť aj prostredníctvom telefonickej konferencie alebo videokonferencie členov disciplinárneho orgánu vrátane rozhodnutia vo veci.

Článok 22

Dokumentácia disciplinárneho konania

1. Z rokovaní disciplinárneho orgánu sa vyhotovuje zápis, ktorý obsahuje všetky podstatné údaje o začatí, priebehu a záveroch rokovania. Zápis podpisuje alebo schvaľuje predseda disciplinárneho orgánu alebo ním poverený člen disciplinárneho orgánu a tajomník, ak bol prítomný na rokovaní.
2. Všetky rozhodnutia disciplinárnych orgánov prijaté v rámci disciplinárneho konania sa zverejňujú na webovom sídle SAŠŠ a evidujú sa v archíve úradných správ elektronicky alebo v tlačenej forme.
3. Rozhodnutie disciplinárnej komisie o závažnom disciplinárnom previnení a rozhodnutie odvolacieho orgánu sa zverejňuje v úplnom znení, ak z vážnych dôvodov nerozhodne odvolací orgán inak.

Článok 23

Evidencia disciplinárnych sankcií a ochranných opatrení

1. Záznamy o uložených disciplinárnych sankciách a určených ochranných opatreniach fyzickým osobám a právnickým osobám vedú disciplinárne orgány v evidencii rozhodnutí vedenej na webovom sídle SAŠŠ a zverejňujú sa na športovom portáli[[5]](#footnote-5)).
2. SAŠŠ zabezpečuje zverejnenie rozhodnutí disciplinárnych orgánov v úradnej správe a archiváciu disciplinárnych vecí v tlačenej forme, ak nie je vedená evidencia iba v elektronickej forme.
3. Údaje do evidencie podľa odseku 1 článku 23 zapisuje tajomník disciplinárneho orgánu, predseda disciplinárneho orgánu alebo ním poverená osoba, ak predpisy SAŠŠ neustanovujú inak.
4. Disciplinárne sankcie a ochranné opatrenia uložené alebo určené osobám evidovaným v informačnom systéme športu zapisuje SAŠŠ do evidencie.

Článok 24

Poplatky za prerokovanie disciplinárneho previnenia

1. Za prerokovanie každého disciplinárneho previnenia, za prerokovanie odvolania voči rozhodnutiu disciplinárnej komisie, za vypracovanie odôvodnenia na základe žiadosti odvolaného previnilec uhrádza poplatok za disciplinárne konanie vopred na účet SAŠŠ, s výnimkou prípadov, keď sa podľa predpisov SAŠŠ preukázanie zaplatenia poplatku vopred nevyžaduje.
2. Výška poplatku:
   1. za prerokovanie disciplinárneho previnenia fyzickej osoby 50 eur a právnickej osoby 100 eur;
   2. za prerokovanie odvolania voči rozhodnutiu disciplinárnej komisie fyzickej osoby 50 eur a právnickej osoby 100 eur;
   3. za vypracovanie odôvodnenia na základe žiadosti odvolávateľa podľa čl. 13, bod 3, písm. g) rozhodnutia disciplinárnej komisie fyzickej osoby 50 eur a právnickej osoby 100 eur.
3. Ak disciplinárny orgán rozhodne, že k disciplinárnemu previneniu nedošlo a konanie zastaví, poplatok sa vráti späť tomu, kto ho uhradil, obvykle spôsobom ako bol poplatok uhradený.
4. Doklad o uhradení poplatku za prerokovanie disciplinárneho previnenia sa predloží disciplinárnemu orgánu najneskôr na zasadnutí, na ktorom sa má disciplinárne previnenie prerokovať, s výnimkou prípadov, keď sa podľa predpisov SAŠŠ preukázanie zaplatenia poplatku nevyžaduje.

Článok 25

Prechodné a záverečné ustanovenia

1. V disciplinárnom konaní začatom pred dňom nadobudnutia účinnosti disciplinárneho poriadku sa pokračuje podľa jednotného disciplinárneho poriadku.
2. Disciplinárne konanie začaté pred dňom nadobudnutia účinnosti jednotného disciplinárneho poriadku a úkony v ňom vykonané majú rovnaké účinky ako disciplinárne konanie začaté a úkony vykonané podľa jednotného disciplinárneho poriadku.
3. Disciplinárne sankcie a opatrenia uložené podľa doterajších disciplinárnych predpisov ostávajú platné a účinné.

Článok 26

Platnosť a účinnosť

Disciplinárny poriadok SAŠŠ nadobúda platnosť a účinnosť dňom schválenia Snemom SAŠŠ.

Dátum a miesto schválenia .....................................................

1. § 52 ods. 1 a 2 zákona č. 440/2015 Z. z. [↑](#footnote-ref-1)
2. ) § 92 ods. 7 zákona č. 440/2015 Z. z. [↑](#footnote-ref-2)
3. § 93 ods. 5 zákona č. 440/2015 Z. z. [↑](#footnote-ref-3)
4. 763/2016 Smernica o elektronickom hlasovaní SAŠŠ / per rollam [↑](#footnote-ref-4)
5. § 82 ods. 2 písm. f) zákona č. 440/2015 Z. z. [↑](#footnote-ref-5)